**Beszámoló a 2019-2020-ban megrendezett matematika versenyről**

A Tiszaroffi Baptista Általános Iskola és Óvoda a 2019/2020-as tanévben hatodik alkalommal rendezte meg a Baptista Iskolák Közötti Matematika Versenyt az általános iskolák 1-4. osztályos, illetve 5-8. osztályos tanulók számára.

A verseny szervezői: Gulyás Mihályné és Tóth Jánosné, pedagógusok

**A verseny célja:** a matematika népszerűsítése, a tanulók motiválása, érdeklődésének felkeltése, illetve fenntartása. A matematikai tehetségek felkutatásában, fejlesztésében való hatékony részvétel. Kiemelt célunk a korai (1-4. osztályos) matematikai tehetségígéretek feltérképezése, komplex fejlesztésük támogatása.

**1. Levelező fordulók**

A versenyre való nevezés egyénileg, szaktanár vagy szülő által történt. A benevezett tanulók három írásbeli feladatsort oldottak meg, melyeket a felhívásban megjelölt időpontig a szervező intézmény címére postai úton küldtek vissza.

Az 1-3. forduló beküldési határideje volt:

1. forduló: 2019. november 12.
2. forduló: 2020. január 12.
3. forduló: 2020. március 10.

A 626 versenyző döntő többsége határidőre eljuttatta a megoldásokat.

A levelező fordulók megoldásait minden forduló után tanulónként értékeltük, szem előtt tartva, hogy a maximális pontszám elérésének feltétele a feladatok pontos, részletes kidolgozása. A döntőn való részvétel feltétele a három forduló megoldásainak hiánytalan, határidőre való visszaküldése. A márciusban kialakult helyzet miatt a levelező fordulók kiértékelése szeptemberre módosult.

**2. Döntő**

Időpontját: 2020. április 24-re terveztük, majd szeptember 25-re, de egyik esetben sem tudtuk megtartani. Minden iskolából évfolyamonként a 3 legjobb eredményt elért tanuló került az országos döntőbe. Mivel nem minden iskolában tudtuk alkalmazni az online megoldást, illetve nagyon sok alsó tagozatos tanuló vett részt a versenyen, a döntő eredményeit a három fordulón nyújtott teljesítmények alapján határoztuk meg. Továbbá a nyolcadikosokat sem tudtuk volna bevonni, mivel már döntő többségük másik iskolába jár az adott időszakban, esetleg másik településen. Megtapasztaltuk, hogy semmi sem pótolhatja a korábbi évek során kialakult személyes találkozás élményét.

**Díjazás**

A versenyen résztvevő tanulók emléklapot kaptak. Iskolánként az első 3 legtöbb pontot összegyűjtött tanuló logóval ellátott kitűzőt kapott. Minden iskola két felkészítő tanára egy-egy pendrive-ot kapott. Évfolyamonként az első 3 helyezett tanuló oklevelet és tárgyjutalmat kapott (logóval ellátott táska, jegyzetfüzet és toll). Az legeredményesebben szereplő tanulók felkészítő tanára (logóval ellátott táska, jegyzetfüzet és toll). Különdíjat kaptak a verseny egész ideje alatt kiemelkedő eredményt elért, illetve azok a nyolcadik osztályos tanulók, akik több éven keresztül eredményesen szerepeltek a matematika verseny fordulóin és a döntőin. Ebben az évben 2 ilyen tanuló volt.